КъБР-м и Iэтащхьэр я пашэу гъуэгу тоувэ
Къэбэрдей-Балъкъэрым и лIыкIуэхэу Къанокъуэ Арсен зи пашэр Италием щыщ Тироль Ипщэ щIыналъэм лэжьыгъэ IуэхукIэ кIуащ. Делегацэм хэтщ Правительствэм щыщхэр, администрацэхэм я Iэтащхьэхэр, хьэрычэтыщIэхэр, еджапIэ нэхъыщхьэхэм я унафэщIхэр. КъБР-м и Iэтащхьэм къызэрилъытэмкIэ, Италием кIуа гупым а къэралым зэрыдэлэжьэну щIыкIэр яубзыхун, апхуэдэу иджырей технологиехэм щыгъуазэ защIын хуейщ.
Банкхэм я лэжьакIуэу делегацэм хэтхэм Къанокъуэ Арсен чэнджэщ яритащ «кооперативхэм ахъшэ зэрыхуаутIыпщ щIыкIэм нэхъ нэсу щыгъуазэ зыхуащIыну». Абы къыхигъэщхьэхукIащ Италием и ищхъэрэ лъэныкъуэм хуэзэу Альпхэм щыIэ а щIыналъэр Италием щыщу нэхъ къулейсыз дыдэхэм хабжэу зэрыщытар, ауэ псынщIэу къызыпыкIэ жыг хадэхэмрэ туризмэмрэ зэрызрагъэужьам и фIыщIэкIэ, пашэхэм ящыщ зэрыхъуар. «Италием и цIыхухэм дэ куэдым дыхуаущиящ, республикэм IэмалыфIхэр щызэтеуващ псынщIэу къызыпыкIэ жыг хадэхэм хэдгъэхъуэн папщIэ. ДяпэкIэ а жыг хадэхэм я куэдагъым фIагъри къыдэкIуэнущ», — жиIащ абы.
Псори дызэрыщыгъуазэщи, КъБР-м и мэкъумэш хозяйствэм и зыужьыныгъэм и унэтIыныгъэ нэхъыщхьэ дыдэхэм ящыщщ псынщIэу къызыпыкIэ жыг хадэхэр нэхъыбэ щIыныр. 2008 — 2012 гъэхэм къриубыдэу апхуэдэ хадэу гектар минитIым щIигъу хасащ. Апхуэдиз зыхузэфIэкIа Урысей псом щыIэкъым. 2013 гъэм и закъуэ хаса жыг хадэхэр гектар 500-м щIегъу.
Жыг хадэхэм псынщIэу зрагъэубгъун папщIэ, республикэм жыгыщIэхэр щагъэкI питомникыу гектари 125-рэ къызэрагъэпэщащ. Абы и фIыщIэкIэ гъэ къэс КъБР-м и мэкъумэшыщIэхэм жыгыщIэу мелуани 3-м нэблагъэ къаIэрыхьэнущ. Урысейм щыщу КъБР-м и закъуэщ жыг хадэхэмрэ жызум хадэхэмрэ къыщагъэсэбэп бетон пкъохэр зыщI завод, пхъэщхьэмыщхьэр щахъумэкIэ зралъхьэ пластик ашыкхэр щащI завод здэщыIэр. Мыгувэу къыщIагъэкIыу щIадзэнущ пхъэщхьэмыщхьэр уэм щахъумэн папщIэ трапхъуэ хъархэр.
Ди республикэм апхуэдэу псынщIэу щаухуэ иджырей технологиехэр къыщагъэсэбэп пхъэщ-хьэмыщхьэ хъумапIэхэр. Иджыпсту лажьэу щыIэ апхуэдэ хъумапIи 6-м зэуэ тонн мин 40 щIохуэ. 2020 гъэм ирихьэлIэу ди деж щыIэнущ пхъэщхьэмыщхьэрэ хадэхэкIыу тонн мин 200 хуэдиз зыщIэхуэну хъумапIэхэр.
2024 гъэм ирихьэлIэу Къэбэрдей-Балъкъэрым и мэкъумэшыщIэхэм я мурадщ пхъэщхьэмыщхьэрэ мэракIуэ зэмылIэужьыгъуэу илъэс къэс кърахьэлIэр тонн мелуаным нагъэсыну икIи абы и фIыщIэкIэ апхуэдэ шхыныгъуэу Урысейм нэгъуэщI къэралхэм къыщищэхур ягъэмэщIэну.
КъБР-м и Iэтащхьэмрэ Правительствэмрэ я пресс-IуэхущIапIэ.
